Polinyà de Xúquer

Polinyà de Xúquer és un municipi del País Valencià situat a la comarca de la Ribera Baixa.

Geografia 
El terme de Polinyà és eminentment pla i està situat a la plana al·luvial formada pel riu Xúquer. La pràctica totalitat del seu territori està dedicat a l'agricultura de regadiu.

Des de València, s'accedix a la localitat a través de la N-332 per a enllaçar després amb la CV-505.

Història 
Al terme municipal de Benicull, qua abans pertanyia a Polinyà, han aparegut vestigis d'època neolítica (Sima de la Pedrera), època romana (Altet de Cocasanta i partida de Gual), i restes d'alqueries medievals. Però la seua història com tal està unida a l'existència de la Baronia de Corbera, ja que era un dels quatre pobles que la conformaven fins al seu desmembrament el 23 de setembre del 1836, moment en què comença la història de Polinyà com a municipi independent. El document més antic conegut, fins ara, duu data de 7 d'abril de l'any 1254: és una escriptura de donació de terres que fa Bernardo de Vilar, canonge de la catedral de València, a Raymundo Dolivella. La propietat és una mesquita amb hort.

Demografia 
La segregació de la localitat de Benicull de Xúquer en l'any 2003 ha incidit en el descens demogràfic produït a partir d'eixe any.

Economia 
L'economia de la localitat està centrada en la taronja i un petit sector de la fusta. Una petita part de la població treballa en la indústria de la comarca i en el sector servicis. Encara amb l'existència d'una certa diversitat econòmica, realment mínima, l'economia depén de l'evolució del mercat de la taronja. Les poques indústries localitzades en el terme tenen, la majoria, un orige familiar i artesanal.

Política i Govern

Composició de la Corporació Municipal 
El Ple de l'Ajuntament està format per 11 regidors. En les eleccions municipals de 26 de maig de 2019 foren elegits 9 regidors d'Esquerra Unida-Seguim Endavant (EUPV), 1 del Partit Socialista del País Valencià (PSPV-PSOE) i 1 del Partit Popular (PP).

Alcaldes 
Des de 2011 l'alcalde de Polinyà de Xúquer és Òscar Navarro Torres d'EUPV.

Monuments 

 Ermita de San Sebastià: del 
 Església Parroquial: del 
 La Casota. Antiga casa de camp que ha quedat dins la població. Actualment és el local de l'Associació Musical Polinyanense.
 La Granja de Sinyent. Edificació del , que va pertànyer al Monestir de la Valldigna fins a la desamortització. Declarada Bé d'Interés Cultural l'any 2018 
 Molí de Monsalvà. Antic molí de la baronia de Corbera, en funcionament fins als anys 60 del segle passat.

Gastronomia 
Té l'arròs com a element culinari primordial en totes les seus variacions, conserva dolços tradicionals pareguts als d'altres localitats de la comarca. Destaquen l'arròs al forn o amb caldo, l'arròs amb panses, cigrons i tallades de moniato: una combinació de dolç i salat al mateix plat sense recórrer a la cuina oriental. La paella, en tota la seua riquesa i variació, és el plat festiu per excel·lència. Un altre dels plats més característics és la fenollà, fet a base d'ou, bacallà i fenoll, bledes o espinacs, que se sol menjar en Setmana Santa.

Referències

Enllaços externs 

 Institut Valencià d'Estadística 
 Portal de la Direcció General d'Administració Local de la Generalitat 

Municipis de la Ribera Baixa